Talba għall-għajnuna kontra l-ħażen Għall-mexxej tal-kor. Fuq il-flawti. Salm ta' David. Mulej, agħti widen għal kliemi; agħti kas tat-tnehid tiegħi. Isma' l-għajjat tat-talb tiegħi, Sultan tiegħi u Alla tiegħi, għax lilek jiena nitlob. Mulej, filgħodu int tisma' leħni, filgħodu rressaqlek talbi, u nistenna. Għax int m'intix Alla li tħobb il-ħażen; il-ħażin ma jsibx postu għandek. Ma jiqfux il-kburin quddiem għajnejk; int tobgħod kull min jagħmel id-deni. Int teqred min jitkellem bil-gideb. Nies qattiela u qarrieqa jistmellhom il-Mulej. Imma jien għat-tjieba kbira tiegħek nista' nidħol ġewwa darek; ninxteħet quddiem is-santwarju mqaddes tiegħek, mimli bil-biża' tiegħek. Mexxini, Mulej, fis-sewwa tiegħek minħabba l-għedewwa tiegħi; wittili t-triq tiegħek quddiemi. Is-sewwa mhuwiex fuq fommhom, qalbhom bil-ħażen mimlija; ħalqhom bħal qabar miftuħ , imellsu biss bi lsienhom. Ħa jieħdu, o Alla, il-ħlas li ħaqqhom; ħa jaqgħu bit-tnassis tagħhom. Warrabhom għall-ħafna ħtijiet tagħhom, għax kontrik ħaduha. Ħa jifirħu dawk li jafdaw fik, u jithennew għal dejjem; ħarishom, u bik jithennew dawk li jħobbu 'l ismek. Għax int tbierek il-ġust, Mulej; int tħaddnu bħal tarka bi tjubitek.